Десислава Морозова

**Архитектурно построяване на социалния атом и „дегустиране на пространството му“. Взаимодействие между артистични и терапевтични техники в изграждането, преживяването и трансформирането на социалния атом.**

**Докладът е четен за първи път на 2 февруари 2014 г. пред аудитория на Националния фествал на психодрамата, Пловдив;**

**иновационна работа на Десислава Морозова, при цитиране се поставя електронният адрес на доклада от електронния архив на библиотеката на Нов български университет.**

В терапевтичната работа, както в архитектурната - няма универсални постановки, всяка двойка архитект и обитател, пациент и-терапевт, водещ-и протагонист би трябвало да измисля и създава заедно своя собствена философия, език, история, която не би могла да се използва и повтори от други. В своя сложен процес на работа всички те „пишат“ съвместно преживелищни текстове, оставят заедно диалогични следи, дълбоко интимни, специфични и невалидни за останалите. И не на последно място търсят точния превод на това съвместно общуване към света навън.

Тук не става въпрос за работното триене, напрежение и отместване между практика и теория, а по-скоро за отиването отвъд всички тях, към естествения ход на творческия процес. Една посока от хаоса към структурирането до поезията.

Теоритичните факти падат като тежест настрана, когато се случи истинската среща между терапевт и пациент и двамата спонтанно създават „**поезия“** в рамките на терапевтичния процес.

Архитектурното построяване на социалния атом попада по-скоро в пластиката и динамиката на такъв поетичен контекст отколкото в конструирането и изграждането на нова теоритична постановка.

И докато модерността открива науката да се терапевтира, постмодерността създава терапевтичните техники, пост-постмодерните времена откриват широко фронта на изкуството в терапията и на изкуството да се терапевтира. Архитектурното построяване на социалния атом разполага изкуството в сърцевината като начин, философия и действие в терапията. В такъв план е поставен прочита на настоящия текст.

Копнежът, в терапевтичната работа да възникне финна дълбока, драматична „поезия“, творчески създадена във взаимодействието между протагонист и водещ, е копнеж естествен за всеки човек – или празното пространство на една появила се изначална тревожност впоследствие да се изпълни със символи/метафори, несъзнавано да се извърши символна репарация на една първична деструктивност.

„Тревожните ситуации създават необходимост от символна активност.“ – пише М.Клайн

Тя за първи път разглежда креативността като справяне с дълбоката ранна тревожност свързвайки възникването на творчески импулс и потребност с импулса за възстановяване на обекта, подложен в несъзнаваното на деконструктивиране. Позовава се на Ференци, че идентификацията(детското усилие да преоткрие във всеки обект своите собствени органи) е предшественик на символизацията. Тя доказва -- **символизацията** е не само източник на всички фантазии и сублимациии, но стои и в основата на субектните отношения с външния- свят и реалност.

Случаят Рут Кяр Ведер е анализиран от Мелани Клайн като преодоляване на депресията чрез преместване на психичната енергия от празното пространство kъм символно реконструиране образа на майката със средствата на живописта.

В този клайниански контекст построяването на чисто архитектурно пространство и възникването на маршрут на обитаване в това пространство носят в себе си заряд за символно изразяване и уплътняване, който протагонистът би могъл да извика и да вложи като реконструира във външната среда несъзнаваните обекти, образи и процеси от вътрешната си сцена.

В предстоящия текст се спирам на няколко ключови неща, чрез които всяка двойка водещ и протагонист може да открие/измисли/изгради своя собствена работеща индивидуална концепция, с тенденция тя да се превърне по-скоро в акция през изкуство, отколкото да се ползва като техника.

“Човек няма социален атом, той е социалния си атом. Петзолд, 1982, стр, 161.

Бих добавила: че вътрешната психична картина на човек представлява динамична сложна пространствена граница от много атоми – социален, културален, когнитиво-афективен, соматичен, перцепционен, които взаимодействат силно помежду си както директно, така и индиректно като промяната в един води до следа във всички други и до трансформация на цялостната вътрешната психична картина, която на свой ред ги преструктурира като нейни елементи.

Тези промени са съпътствани и се осъществяват от много несъзнавани и съзнавани акции и процеси, моделирани от взаимоотношенията на Аз-а с То и Свръхаза и обектните отношения.

Когато протагонистът съзнавано построи с архитектурни средства социалния си атом , той несъзнавано организира във външната реалност пространствената конфигурация, отговаряща на конфигурацията на вътрешната реалност или на част от нея, по която може да се реконструира останалото.

При организиране на архитектурно пространство по социалния си атом протагонистът преживява три етапа: построяването, обитаването, завръщането след времева дистанция.

При построяването се провокира творчески процес – от хаоса на изскочилите несъзнавани импулси под финния контрол на А-за се структурира/организира тематично физическото пространството (тема:социален атом) или едно празно пространство се изпълва несъзнавано със символи, превъплътени в начина на построяване на архитектурната среда . Още тук стават премествания на психична енергия, които помагат на протагониста да се себеусети и едновременно себеизрази.

В процеса на построяване на архитектурна среда протагонистът събужда и движи усилено мислите, паметта, тялото си, възникват чувства, или с други думи - той активно загрява към темата си „социален атом“, както към проблема си.

„ Докато нося модулите, с които строя, аз чувствам тежестта им, мисля къде точно да ги разположа в пространството, как да ги поставя едни спрямо други, гледам отстрани, после отвътре, застанал на моето място, размествам, за да си изясня нещо, което не е наред, премествам и разменям и накрая разбирам, че е време да спра, всичко за сега е изразено“ – споделя един от участниците в уъркшопа, воден от мен в магистърска програмата на НБУ „Артистични психо-социални практики“.

Едновременно със загряването, се отваря път на несъзнаваното да излезе и да се отпечати символно навън, и по-късно, през обитаването на архитектурното пространство да се “разчете“ и дешифрира. От протагониста.

При обхождането на построената вече архитектурна среда той преживява и „влиза“ директно в реалността, възниква усещане за характера на вътрешното социо-психично пространство през характера на външното такова. Вътрешната индивидуална психична картина, иначе недостъпна и необозрима, през метафората на архитектурната среда пропуска своята енергия, светлина, сянка, пропорции, символи навън във физическото измерение. При обитаването на архитектурната среда се задейства спонтанен когнитиво-афективен процес и протагонистът без да интерпретира вербално, разпознавайки символно разбира какво да промени във физически построеното, за да отговори на въпросите на психичното преживяване в него. Всяка трансформация -локална или тотална -в построената архитектурна среда насочва психичната енергия към актуализиране на атомната структура на вътрешната психична сцена и преконфигурирането на всички атоми.

И ако се възползвам от ключовите метафори в разказите на Турние, построяването на социалния атом през архитектурни средства предоставя възможността на Аз-а да претвори себе си от **„Човека-остров“ (изолирането) в „Човек-градина“(пластичното пропускането вън/вътре, споделянето).**

**Социалният атом** обгръща човешкото същество като динамична аура от привличания и отблъсквания към Другите като конфигурира значимите междуличностни отношения в една социална цялостност, най-малката социална единица, приведена в готовност да се свърже с други. Всеки от своето раждане насам е заобиколен от такава цялост, изграждаща него като социален атом през позитивните и/или негативни връзки с майка, баща,баба, дядо, братя, сестри, и т. н. По-късно освен роднински свързаните влизат и свързаните с избора лица – приятели, партньори, колеги. Всеки заема определена позиция в социалния му атом и има свой живот и история там. Емоционалните потоци и сили в един социален атом не са константни, а релативират според събитията в социалното пространство-време.

Прекрачването от зоната на познатите в зоната на външното и вътрешното ядро, Морено нарича социален праг на социалния атом.

Вътрешно ядро на социалния атом е територия с реалните взаимоотношения на човек, а външното - с желаните/пожеланите такива.

Външното ядро е пълно с хора,които човек би искал да привлече, а вътрешно ядро е структурирано от онези, които е привлякъл успешно към себе си и са емоционално значими за него.

При построяването на **социалния атом с архитектурни средства** получаваме **вътрешното пространство на протагониста**, **вътрешната му конфигурация, отговаряща на ситуацията във вътрешното ядро.**

Освен това архитектурното чисто пространство със своята привидна извънбиографичност, абстрактност допуска съзнавано и несъзнавано да работят едновременно като създават метафора при построяването и метафора при обитаването, не само на изображението. Трите метафори активно изясняват и финно артикулират вътрешната психична картина.

Предпочетох архитектурната среда пред другите жанрове в изкуството, понеже тя може да бъде обитавана, т.е. да осъществява преки взаимодействия с тялото (сядане, облягане, лягане, качване, слизане, ходови линии). Архитектурното пространство създава партитура на поведение на тялото и дава възможност за силни пространствени преживявания през всички перцепции. Това изгражда споменатата метафора на маршрута на движение в това пространство, в която несъзнаваното от недостъпно става все по-доловимо . И от протагониста.

В процеса на построяване протагонистът възприема себе си като активно моделиращ/създаващ, а не като пасивно-страдащ. Появява се осъзнаване на собствената динамика в случването и развитието на процеса.

Докато строи той сам добива опит като експериментира с форма, плътност, пропускане на светлина и др.. Измисля сам решения за изразяване на чувства и събития през материалите и техниката.

Предлаганите материали и техники от водещия са обикновено непопулярни, за да не създават база за естетическо сравнение с образци. Това внася непретенциозност, спонтанен размах в работата и поле за индивидуален подход. Фокусът в архитектурното построяване на социалния атом е насочен към осмисляне на пространството като метафора, преживяване на атомната динамика и отразяване/изразяване на чувства.

Архитектурната среда може да се конструира както с линейни и площни елементи, така да се строи и с еднотипни обекти, техниките, които се използват са сглобяване, натрупване, нагъване, подреждане(с контакт фуга, с пряк площно-напречен контакт). Инструкциите са ясни, кратки. Изпълнението на техниките е достъпно за всеки човек.

В началото протагонистът може да избира измежду много материала и техники, защото конфронтацията с нехаресван материал или техника твърде рано в работния процес би било добре да се избягва и постепенно и финно да се провокира и предлага в по-нататъшни етапи от работата. Съпротивата към определени техники и материали е ключ към потиснатите и нехаресвани личностни части и е възможност при добре воден процес да се предостави възможност за интегриране на частите без активна външна намеса. Предпочитанието , избягването, дори ужаса от определени материали, техники, помощни инструменти има свое място в биографията на участника и тук водещият може да партнира като състави адекватен алгоритъм за смяна на техники и материали.

Начинът по който протагонистът ползва техниките и материалите, например дали подхожда към тях всемогъщо/магически (термин на Хана Сигал) или адекватно сглобява и подрежда елементите, дава посока на терапевтичния процес, и за водещия, и за протагониста.

Архитектурната среда става трети елемент в общуването , разположен между протагонист и водещ. Тя се превръща в начин на водене на диалог, невербален и вербален, и начин протагонистът да запази по-висока независимост и равностойност в терапевтичния процес спрямо водещия. Построената архитектурна форма внася и за двамата творческо учудване, незнаене и въпроси.

С това протагонистът прекрачва отчетливо еднодименсионалната роля на търсещ помощ и докато строи архитектурната среда на социалния си атом става действен и отговорен спрямо собствените си проблеми. От пациент се превръща в продуцент и автор. През средствата на архитектурата той може да се конфронтира със слабите си и силните си страни, да изрази чувствата си чрез ритъма при строенето или чрез характера на обитаването. Отваря се път на креативността.

Силното идентифициране на протагониста с построената от него аритектурна среда е знак за водещия да подхожда деликатно към построеното, да проявява чувствителност и внимание към архитектурния обект, да не го променя или докосва без предварително обговаряне. Не препоръчвам, разбира се крайна пасивност, но внасянето на каквато и да е интервенция би трябвало да е активност, провакация, която може да се понесе в дадения момент и с която е смислено да се работи в контекста на терапевтичния процес.

На интерпретациите отвън, идващи от групата и/или от водещия, е необходимо да се гледа само като на предложения, които протагонистът може веднага да провери в архитектурната ситуация променяйки чрез добавяне, отнемане, въвеждане на пауза или по др. начини построеното. И да опита представите си за свои промени. По-силни от думите, визуализираните символи, цветовете, характерът и формите в архитектурната среда го улесняват да види и осмисли тяхното индивидуално значение в неговия личен контекст.

През изкуството болката не става по-поносима, тя се преживява драматично, но човек със средствата на изкуството намира начин да я превъплъти, да я символизира и сподели, т.е да я изведе от себе си навън и да я направи „видима“ за себе си и за другите.

Тази „видимост“ действа по същия начин както когато най-после във филмовите кадри се покаже онова, което досега ни е държало в напрежение и страх, тъй като е било само споменавано, загатвано, скрито зад кадър. Изнесен навън, в кадъра, образът става осезаем, т.е. интерпретиран от мозъка, контролиран от А-за, достъпен и „разчетен“ от съзнаваното.

Търсенето на начини за извеждане на чувствата навън, за споделяне и съпреживяване ме отведоха право към **измислицата** като базисно художествено средство в архитектурата, литературата и други изкуства.

Художествената **измислица** разбулва истинската същност на нашето преживяване на действителността. Там няма факти, но е пълно с чувства и събития в такъв ясен ритъм, че събуждат лесно емпатията и правят възможна споделимостта на всяко преживяване.

Реалното се оказва онова, което не е буквално, а работи силно с възприятията. Измислицата разкрива несъзнаваното, като при това дава възможност /код/символ на другите да я разберат и съпреживеят .

„Ако вие не ми разказвате нищо за живота си - пише Макс Фриш - не казвате нито дума за неприятностите си, не споделяте нищичко от всичко това, никакви спомени, ако вместо това само си развихряте фантазията, и ако съм изслушал 77 от вашите истории – тъжни и смешни, **но всичките измислени,** -то вие сте изразили истинската си същност много по-точно и реално, отколкото ако сте ми разказали автобиографията си, дори да е било съвсем честно.

Остава ни само измислицата.“

**Докато се пренасят, редят и сглобяват модулите в архитектурната среда протагонистът усеща играта и свободата. През играта, през конфликта между спонтанност и планираност се стига до измислицата, но и се започва с нея като обявено намерение в работата. Тя полека изниква от хаоса и после той бива подреден в измислица – тя ни разкрива истински и предава на другите истинското ни преживяване, защото и те играят в измислицата докато я гледат и слушат.**

Когато протагонистът и водещия се обединят около измислицата, и двамата стигнали от различни позиции до нея, единият като разказвач с добър слушател, другият като слушател с добър разказвач, се случва творчеството в терапията. Креативността да съзреш, слушаш и разбереш една измислица е равносилна на креативността да я съчиниш и разкажеш и в тази равностойност се крие партньорството между писател и читател , архитект и обитател, протагонист и водещ.

1.трансформация на построеното пространство . **Промяната.**

**2**. да се озвучи като в радио-театър пътят на трансформацията от първоначално построено към след това построеното. Осъзнаване на **Пътя.**

3. да се застане в различни точки в построеното пространството и оттам да се говори, играе и споделят чувства**. Местене. Обитаване.**

4.друг на мястото на протагониста в социалния му атом – споделяне оттам,**Дегустация** 5.протагониста в третата позиция интроспекция, движи се около атома си, друг го играе в неговия атом – какво вижда, чувства, как минава тялото му, следата, която остава в това междинно пространство. **Маршрутът отвън.**

6. построеното остава и протагонистът го вижда след една седмица, какво се случва, какво чувства, какво променя в него. Работа сус Спомена на Аза, интерпретацията на Аза и какво чувства и вижда Аза в . момент. **Черна кутия и Динамика на спомена.**

7.техника на празния стол. Виж и други техники от психодрама книгата.

8. опаковане на построеното, какво се оставя празно-пълно, сменят ли се ходовите линии след опаковането, приличали на някакъв конкретен образ опакованият обект, **Метафора - обект.**

**9.Фулър – удоволствието от възстановяване на прекъснати/повредени образи.** Виж М.КлайнВиж и „и-вото сталк. на ума“. Случаят Ротко. Потенциално п-во на Уиникът и това на Бион с поглъщащото индивида п-во. Способността за възстановяване на добрите външни и вътрешни обекти е базисна част от човешката креативност, която е дълбоко вкоренена в детското желание за възстановяване и пресътворяване на хармонията на вътр.свят. Мистичния образ на празнотата в картината. Мислено свързване на плътни части, паузи и празни места в цялостен образ.

10. **социометричен подход** – изберете социален атом, който е най-далечен/различен от вашия и такъв, който е най-близък. В кой соц. атом бихте писали роман най-успешно, в кой бихте творили ежедневната си работа. Постройте соц атом, който би ви фрустрирал в момента най-силно и този, който е най-толерантен към вас.

11.**Работа с паузите** – 1.какъв образ произвеждат те в построения социален атом като интерпретативно напълним паузите с нещо и съединим цялото.2. Извадете елементи от атома, за да направите паузи – изменя ли се образа, паузите правят ли нов образ, ново чувство.

12. **споделете соц. си атом с конкретен партньор** – постройте го и организирайте маршрут и др, действия за него така, че той да ви разбере най-пълно. Стр. 38/39

**13. Въпросът. Въпросът, който задава построеното от вас като социален атом?**